துருகியோ, பெரு

துருகியோ (Trujillo) பெருவின் வடமேற்கே உள்ள கடலோர நகரமாகும். இது லா லிபெர்டாடு மண்டலத்தின் தலைநகரமாகும். நாட்டின் மிகவும் மக்கள்தொகை கொண்ட இரண்டாவது மையமாக விளங்குகின்றது. பெருவின் மிகுந்த மக்கள்தொகை கொண்ட பெருநகரப் பகுதிகளில் இரண்டாவதாக உள்ளது. மோச்சே பள்ளத்தாக்கில் அமைதிப் பெருங்கடலின் முகத்துவாரத்தில்  மோச்சே ஆற்றின் கரையில் இந்த நகரம் அமைந்துள்ளது. இங்குதான்  இன்கா பேரரசு வரலாற்றுக்காலத்திற்கு முந்தைய பண்பாட்டு மையங்களான மோச்சே நாகரிகமும் சிமூ நாகரிகமும் தழைத்திருந்தன.

1820ஆம் ஆண்டு திசம்பர் 29 அன்று துருகியோவின் வரலாற்று மையத்தில் எசுப்பானியாவிலிருந்து துருகியோவின் விடுதலை  அறிவிக்கப்பட்டது; விடுதலைக்கு இந்த நகரம் ஆற்றிய பணிக்காக  1822இல் குடியரசின் நாடாளுமன்றம்  "தகுதிசார் நகரமும் தாய்நாட்டிற்கு (பெருவில் தந்தைநாடு) நம்பிக்கைக்குரியதும்", என் பட்டத்தை வழங்கியது.   பெருவின் நீதித்துறை பிறந்த இடமாகவும் கருதப்படுகின்றது. நாட்டின் தலைநகரமாக இருமுறை விளங்கியது. 1932இல் துருகியோவில் புரட்சி  நிகழ்ந்தது.

துருகியோ "எக்காலத்தும் இளவேனில் நிலவும் தலைநகரம்" எனவும், பெருவின் பாரம்பரிய நடனமான  "மரினேரா நடனத் தலைநகரம்" எனவும், தனித்துவமான பெருவிய பாசோ குதிரையின் தொட்டில் எனவும், "பெருவின் பண்பாட்டுத் தலைநகரம்" எனவும் அறியப்படுகின்றது. இங்கு பல தேசிய, பன்னாட்டு பண்பாட்டு நிகழ்வுகள் நடைபெற்றுள்ளன. தேசிய மரினேரா விழா, திருகியோ வசந்த விழா, துருகியோ பன்னாட்டு புத்தகக் கண்காட்சி, இங்கு இடம் பெறுகின்றன. சுற்றுலாப் பயணிகளுக்கு உணவகங்களும் தங்கு விடுதிகளும் நிறைந்துள்ளன. 

பெருவின் இரு முதன்மை தொல்பொருளியல் களங்களுக்கு அண்மையில் இந்த நகரம் அமைந்துள்ளது; தொன்மைக்கால சுடப்படாத செங்கற் நகரங்களில் பெரியதான சான் சான்  1986இல் ஐக்கிய நாடுகள் கல்வி, அறிவியல், பண்பாட்டு நிறுவனத்தால்  உலகப் பாரம்பரியக் களமாக அறிவிக்கப்பட்டுள்ளது; பெருவிலுள்ள மிகப் பெரும் சுடப்படாத செங்கற் பிரமிடுகளான சூரிய,சந்திரக் கோயில்கள்.

மேற்சான்றுகள்

பெரு நாட்டின் நகரங்கள்